## Zakon o razdvajanju Hrvatske pošte i telekomunikacija na Hrvatsku poštu i Hrvatske telekomunikacije

### NN 101/1998 (28.7.1998.), Zakon o razdvajanju Hrvatske pošte i telekomunikacija na Hrvatsku poštu i Hrvatske telekomunikacije

# **ZASTUPNIČKI DOM HRVATSKOGA DRŽAVNOG SABORA**

Na osnovi članka 89. Ustava Republike Hrvatske, donosim

## **ODLUKU**

### **O PROGLAŠENJU ZAKONA O RAZDVAJANJU HRVATSKE POŠTE I TELEKOMUNIKACIJA NA HRVATSKU POŠTU I HRVATSKE TELEKOMUNIKACIJE**

Proglašavam Zakon o razdvajanju Hrvatske pošte i telekomunikacija na
Hrvatsku poštu i Hrvatske telekomunikacije, koji je donio Zastupnički dom
Hrvatskoga državnog sabora na sjednici 10. srpnja 1998.

Broj: 081-98-1447/1
Zagreb, 21. srpnja 1998.

Predsjednik
Republike Hrvatske
**dr. Franjo Tuđman,** v. r.

## **ZAKON**

### **O RAZDVAJANJU HRVATSKE POŠTE I TELEKOMUNIKACIJA NA HRVATSKU POŠTU I HRVATSKE TELEKOMUNIKACIJE**

I. TEMELJNE ODREDBE

*Sadržaj zakona*

Članak 1.

Ovim se Zakonom uređuje razdvajanje javnog poduzeća Hrvatska pošta i
telekomunikacije na dva dionička društva, jedno za poslovno područje pošte
i drugo za poslovno područje telekomunikacija.

*Dioničko društvo*

Članak 2.

(1) Javno poduzeće poštanskog i telekomunikacijskog prometa, pod tvrtkom
HPT - Hrvatska pošta i telekomunikacije (u daljnjem tekstu: J. p. HPT),
osnovano Zakonom o osnivanju javnog hrvatskog poštanskog i telekomunikacijskog
poduzeća ("Narodne novine", br. 42/90., 61/91. i 109/93.) razdvojit će
se u dva dionička društva HRVATSKA POŠTA d.d. (u daljnjem tekstu: HP) i
HRVATSKE TELEKOMUNIKACIJE d.d. (u daljnjem tekstu: HT).

(2) Privatizacija trgovačkih društava iz stavka 1. ovoga članka obavit
će se prema posebnom zakonu.

*Hrvatska pošta*

Članak 3.

(1) Tvrtka HP-a je HP-Hrvatska pošta d.d., skraćena tvrtka je HP d.d.

(2) Sjedište HP-a je u Zagrebu.

(3) Predmet poslovanja HP-a je obavljanje poštanskih usluga u unutrašnjem
i međunarodnom prometu prema posebnim propisima.

(4) Kapital HP-a je dio kapitala J.p. HPT-a koji se odnosi na poštanski
sustav kao posebni dio J.p. HPT-a u smislu odredbe članka 6. stavka 1.
i članka 7. Zakona o osnivanju javnog hrvatskog poštanskog i telekomunikacijskog
poduzeća ("Narodne novine", br. 42/90., 61/91. i 109/93.) prema bilanci
na dan 31. prosinca 1997., u kojoj su sadržani i vlasnički udjeli J.p.
HPT-a u drugim poduzećima i bankama, a odnose se na poštanski sustav.

*Hrvatske telekomunikacije*

Članak 4.

(1) Tvrtka HT-a je HT-Hrvatske telekomunikacije d.d., skraćena tvrtka
je HT d.d.

(2) Sjedište HT-a je u Zagrebu.

(3) Predmet poslovanja HT-a je obavljanje telekomunikacijskih usluga
u unutrašnjem i međunarodnom prometu prema posebnim propisima.

(4) Kapital HT-a je dio kapitala J.p. HPT-a koji se odnosi na telekomunikacijski
sustav kao posebni dio J.p. HPT-a u smislu odredbe članka 6. stavka 2.
i članka 7. Zakona o osnivanju javnog hrvatskog poštanskog i telekomunikacijskog
poduzeća ("Narodne novine", br. 42/90., 61/91. i 109/93.) prema bilanci
na dan 31. prosinca 1997., u kojoj su sadržani i vlasnički udjeli J.p.
HPT-a u drugim poduzećima i bankama, a odnose se na telekomunikacijski
sustav.

*Ovlast ministra mjerodavnog za poštu i telekomunikacije*

Članak 5.

(1) Ministar mjerodavan za poštu i telekomunikacije (u daljnjem tekstu:
ministar) ostvarivat će pravo na upravljanje vlasničkim pravima u ime Republike
Hrvatske u HP-u i HT-u prema Zakonu o trgovačkim društvima.

(2) Ministar može, u slučaju štrajka u HP-u ili HT-u, radi zaštite javnog
interesa, narediti obavljanje prijeko potrebnog opsega djelatnosti.

(3) Prije donošenja naredbe iz stavka 2. ovoga članka ministar je dužan
savjetovati se sa sindikatima u skladu s posebnim propisima.

*Prijelazne i zaključne odredbe*

Članak 6.

(1) Upravni odbor J.p. HPT-a provest će podjelu imovine i obveza J.p.
HPT-a na imovinu i obveze za poštanski sustav iz članka 3. stavka 4. ovoga
Zakona i na imovinu i obveze za telekomunikacijski sustav iz članka 4.
stavka 4. ovoga Zakona sa stanjem na dan 31. prosinca 1997.

(2) Imovina za poštanski sustav iz stavka 1. ovoga članka čini ulog
s kojim Republika Hrvatska sudjeluje u temeljnom kapitalu HP-a.

(3) Imovina za telekomunikacijski sustav iz stavka 1. ovoga članka čini
ulog s kojim Republika Hrvatska sudjeluje u temeljnom kapitalu HT-a.

Članak 7.

Obvezuje se Upravni odbor J.p. HPT-a i ministar da poduzmu sve radnje
i donesu odgovarajuće odluke i akte radi upisa HP-a i HT-a u sudski registar
kako bi mogli započeti radom u skladu s ovim Zakonom na dan 1. siječnja
1999.

Članak 8.

Do donošenja posebnog zakona iz članka 2. stavka 2. ovoga Zakona ništavan
je svaki pravni posao kojim bi se raspolagalo imovinom dioničkih društava
Hrvatska pošta i Hrvatske telekomunikacije.

Članak 9.

Na dan 1. siječnja 1999. prestaje važiti Zakon o osnivanju javnog hrvatskog
poštanskog i telekomunikacijskog poduzeća ("Narodne novine", br. 42/90.,
61/91. i 109/93.).

*Stupanje na snagu zakona*

Članak 10.

Ovaj Zakon stupa na snagu osmog dana od dana objave u "Narodnim novinama".

Klasa: 344-02/97-02/01
Zagreb, 10. srpnja 1998.

ZASTUPNIČKI DOM
HRVATSKOGA DRŽAVNOG SABORA

Predsjednik
Zastupničkog doma
Hrvatskoga državnog sabora
**akademik Vlatko Pavletić,** v. r.

Zakon, NN 101/1998-1396